**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: ПАРЛАМЕНТ АЗЕРБЕЈЏАНСКЕ РЕПУБЛИКЕ**

**Датум: 03.12.2014.**

**Бр. 08/14**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**МИЛИ МЕЏЛИС АЗЕРБЕЈЏАНСКЕ РЕПУБЛИКЕ**

**Увод**

Мили Меџлис (*Milli Məclis,* азер.) је назив парламента Азербејџанске Републике. Парламент је носилац законодавне власти у Азербејџанској Републици. Државна власт у Азербејџанској Републици је организована по принципу поделе власти на законодавну, извршну власт и судску власт, које узајамно сарађују у складу са одредбама важећег Устава и независнe су у оквиру својих надлежности. Устав, који је ступио на снагу 5. децембра 1995. године, донет је после одржаног референдума 12. новембра 1995. године. Чланом 1. Устава утврђено је да у Азербејџанској Републици једини извор државне власти народ Азербејџана. Народ Азербејџана, у складу са чланом 2. Устава, остварује своје суверено право непосредно путем гласања, референдумом и преко својих представника изабраних на општим, равноправним и директним изборима, путем слободног, тајног и личног гласања.

Азербејџанска држава је демократска, правна, секуларна, унитарна република (члан 7. Устава). Административно је подељена на територијалне јединице: рејоне (*rayonlar*, азер.), градове и једну аутономну републику - Нахчиванска Аутономна Република (Naxçıvan Muxtar Respublikası). Рејони се деле на општине, а два града, Баку и Ганџа, сy такође подељени на рејоне. Део територије Азербејџана је под контролом међународно непризнате државе Нагорно-Карабах.

**Састав и организација парламента**

Мили Меџлис је једнодомни парламент који се састоји од 125 посланика са петогодишњим мандатом. Посланици се бирају на општим, равноправним и директним изборима, путем слободног, тајног и личног гласања. Избори за сваки нови сазив се одржавају на пет година прве недеље у новембру. За посланике могу бити бирани држављани Азербејџанске Републике који нису млађи од 25 година. Кандидати за посланике не могу бити: особе са двојиним држављанством, особе које имају обавезе према другим државама, они који раде у извршној и судској власти, радно активне особе осим оних који су на плаћеним пословима у научним, едукативним и уметничким областима, професионална војна лица, свештена лица, особе које су правоснажно лишене правне способности, особе осуђене за тешко кривично дело на издржавању затворске казне на основу одлуке суда. Регуларност избора проверава и одобрава Уставни суд. Након верификације 83 посланичка мандата, колико је по Уставу потребно да би Мили Меџлис стекао своја овлашћења, заказује се прва седница у року од недељу дана од датума верификације мандата.

Први парламентарни избори у Азербејџану након стицања независности су одржани 1995. године. Последњи парламентарни избори су одржани 2010. године. Владајућа странка - Нова партија Азербејџана (*Yeni Azərbaycan Partiyası*) је освојила 71 посланичко место, 41 место су освојили назависни кандитати, Грађанска партија Солидарност (Vətəndaş Həmrəyliyi Partiyası) има 3 посланика, „Ана Ветен“ партија (Ana Vətən Partiyası) има 2 посланика а осталих 8 места је распоређено на осам мањих опозиционих партија. Изабрано је 20 жена посланика у парламенту. Две главне опозицоне партије, Партија Једнакост (*Müsavat Partiyası*) и Азербејџанска партија народног фронта (*Azərbaycan Xalq Cəbhəsi Partiyası*), које су до избора 2010. имале осам посланичких места нису заступљене у парламенту. Укупно у Азербејџану постоје 42 политичке партије. Посланичку групу може да оснује најмање 25 посланика. Посланичка група се укида уколико број посланика падне испод тог броја о чему се обавештава парламент, а што се констатује на првој наредној седници.

Мили Меџлис се састаје у редовним и ванредним заседањима. Редовна заседања се одржавају два пута годишње у пролеће и јесен. Пролећно заседање почиње 1. фебруара и траје до 31. маја а јесење заседање почиње 30. септембра и траје до 30. децембра. По правилу, седнице парламента се одржавају најмање два пута месечно. Посланици су дужни да присуствују седницама осим у периодима одмора два пута годишње - од 15. јула до 30. августа и од 1. јануара до 15. јануара, као и за време празника. Ванредна заседања се заказују на захтев Председника Азербејџанске Републике или на захтев 42 посланика. Седнице су отворене за јавност и медијски су испраћене. Седнице парламента могу бити затворене за јавност на захтев Председника Азербејџанске Републике или на предлог 83 посланика.

Председник парламента руководи радом парламента у чему му помажу Први заменик председника и још два заменика. Укупан број одбора у парламенту је 11. *Одбор за законодавну политику и државну изградњу* прати државну законодавну политику и примену закона и водећи је одбор за разматрање и давање мишљења на предлоге закона и резолуција који се тичу изградње државе, територијалног суверенитета, правосуђа, уставних и других питања. Остали одбори су: Одбор за безбедност и одбрану, Одбор за финансијску политику, Одбор за природне ресурсе, енергетику и екологију, Одбор за аграрну политику, Одбор за регионална питања, Одбор за социјалну политику, Одбор за науку и просвету, Одбор за културу, Одбор за међународну и међупарламентарну сарадњу и Одбор за људска права. Парламент може у складу са Пословником о раду да у зависности од потреба образује и друге одборе, реорганизује и/или укине постојеће. Рад одбора је јаван. Аудио и видео записи са седница одбора се објављују уз дозволу одбора. Информације о раду одбора и извештаји се објављују у штампаном гласилу парламента. Мили Меџлис има своје гласило, Азербејџанске новине (*Azərbaycan qəzeti*), које се дистрибуирају широм земље.

Поред одбора, Мили Меџлис у свом саставу има и две комисије – Дисциплинску комисију и Комисију за гласање. Дисциплинска комисија се бави питањима права и обавеза посланика а Комисија за гласање се бави утврђивањем резултата јавног и тајног гласања на седници без употребе рачунарског система. Обе комисије се састоје од по 7 чланова који се бирају на годину дана јер се комисије оснивају на првој седници новог сазива и сваке године на првој седници пролећног заседања. Председник и секретар комисије се бира из редова чланова комисије. Седнице комисија се одржавају ако је присутно најмање 4 члана. Одлуке се доносе простом већином. Уколико се посланик не слаже са одлуком неке од комисија може да затражи и мишљење на посебној седници Мили Меџлиса.

Поред ових комисија посланици могу да оснују и привремене комисије уз одобрење Мили Меџлиса. Посланици су такође укључени и у рад посланичких група пријатељства путем којих остварују међупарламентарну сарадњу са око седамдесет земаља у свету.

Уставна обавеза Мили Меџилиса је и оснивање Ревизорске коморе. Комора је стално и независно тело које обавља контролу јавних расхода Азербејџанске Републике. За обављање послова из своје надлежности је одговорна Мили Меџлису који поставља преседника Коморе, његовог заменика и ревизоре на период од 7 година.

Стручне послове за потребе рада посланика обавља служба парламента на чијем челу је шеф службе.

**Поступак за доношење аката**

Право предлагања закона и других правних аката имају посланици, Председник Азербејџанске Републике, Врховни суд, 40.000 грађана са правом гласа, Републички тужилац и Скупштина Нахчиванске Аутономне Републике. Предлози закона и одлука се стављају на гласање у изворном облику. Право предлагања измена на ове предлоге се остварује уз дозволу овлашћеног предлагача. О предлозима се гласа у року од два месеца осим у хитном поступку који је опет одређен од стране предлагача. У хитном поступку рок за гласање је 20 дана. Изгласани предлози закона се подносе Председнику Републике ради проглашавања у року од 14 дана или у року од 24 сата уколико је реч о хитном поступку. Уколико није другачије прописано закон ступа на снагу даном објављивања у службеном гласилу.

**Статистика и план рада Мили Меџлиса**

Предлози закона се разматрају на основу законодавне агенде коју одобрава Мили Меџлис одлуком на почетку сваког заседања. Тренутно је у Мили Меџлису у току јесење заседање са следећом закнодавном агендом:

|  |  |  |  |
| --- | --- | --- | --- |
| **Бр.** | **Назив предлога закона** | **Надлежни одбор** |  **Надлежно одељење** |
|  1 | Законодавне иницијативе које подносе Председник Азербејџанске Републике, Врховни суд, Републички тужилац и Скупштина Нахичеванске Аутономне Републике | Релевантни одбори | Релевантна одељења стручне службе |
|  2 | Пакет закона о буџету Азербејџанске Републике | Релевантни одбори (Водећи - Одбор за финансијску политику) | Одељење за финансијска и социјална питања |
|  3 | Предлог закона о оружаним снагама и другим оружаним групама | Одбор за одбрану и безбедност | Административно и законодавно одељење |
|  4 | Предлог закона о статусу војних лица | Одбор за одбрану и безбедност | Административно и законодавно одељење |
|  5 | Предлог закона о пољопривредним задругама | Одбор за аграрну политику | Одељење за привреду  |
|  6 | Предлог закона о информативно-саветодавној пољопривредној служби | Одбор за аграрну политику | Одељење за привреду |
|  7 | Предлог закона о научној делатности | Одбор за науку и просвету | Одељење за социјално законодавство |
|  8 | Предлог закона о изменама у административној подели Азербејџанске Републике | Одбор за регионална питања | Одељење за законодавство државне изградње |
|  9 | Предлози измена и допуна законе  | Релевантни одбори | Релевантна одељења стручне службе |

Референтни подаци о укупном броју донетих аката доступни на веб страни парламента датирају од 30. децембра 2011. године:

Закони 80

Измене и допуне закона 169

Одлуке Мили Меџлиса 41

Укупан број донетих аката 290

У току јесењег заседања у 2011. години, у периоду од 30. септембра до 30. децембра, на дванаест редовних седница је донето укупно 107 аката: усвојене су две измене Уставног закона, донесено је 14 закона, ратификована су 24 међународна правна акта (међународни уговори и конвенције), 60 амандмана је разматрано, донесено је 7 одлука.

**Извори информација:**

Амбасада Азербејџанске Републике у Републици Србији: <http://azembassy.rs/sr/>

Chamber of Accounts <http://www.ach.gov.az/?/en/content/342/>

Inter-Parliamentary Union: <http://www.ipu.org/parline-e/reports/2019_E.htm>

Milli Məclisi: <http://www.meclis.gov.az/>

The Constitution of the Republic of Azerbaijan: <http://www.stat.gov.az/menu/3/Legislation/constitution_en.pdf>

Истраживање урадила:

 Јелена Марковић

 виши саветник - истраживач